Erchie

**Erchie** (*Erchi* jndr'à 'u dialette salendine) jè 'nu comune tagliàne de  crestiane  d'a Provinge de Brinnese jndr'à Pugghie.

'U comune de Erchie se iacchie jndr'à 'u Salende jndr'à 'na posizione particolare (cendre-settendrionale), se iacchie 'nfatte a 'u confine de le tre provinge salendine de Brinnese, de Tarde e de Lecce jndr'à 'u core culturale de sta subreggione. E stu fatte se sende soprattutte jndr'à 'u dialette particolare probbie de stu comune, ca certe vote pare ca s'assemegghie a 'u leccese ma cu 'na forte 'mbostazione brinnesine.

## Sciugrafije fiseche
Erchie se iacchie sus a 'na pianure de l'endroterre brinnesine, a 68 metre sus a 'u levèlle d'u mare.

* Classificazione sismiche: zone 4 (sismicità irrilevande), Ordinanze PCM n. 3274 d'u 20/03/2003
* Diffusività atmosfereche: **medie**, Ibimet CNR 2002

## Storie
Erchie, addò 'u territorije sue ave restituite 'nu sbuènne de reperte ca resalene a 'u neoliteche, pò essere state 'nu cendre releggiose, legate a 'nu luéche de culte d'u Die Ercole, da 'u quale pare ca ave pigghiate 'u nome de *Hercolanum* (o *Heracle*). Apprisse 'a conguiste de romane, perdìe de 'mbortanze pa vicinanze cu *Mandurium* (Mandurie) e soprattutte de *Tarentum* (Tarde). Jndr'à 'u I sechele a.C. iesse cu 'u nome de *Hercle*.

Atturne a 'u X sechele de le monace basigliane crearene 'u sanduarije de Sanda Lucie sus a 'n'andiche luéche de culte messapeche ca s'acchiave jndr'à 'na grotte. A le monace basigliane se deje 'u merite ca onne purtate 'u culte de Sanda Irene, osce a die patrone d'a cetate.

'Mbrà 'u XIII e 'u XIV sechele 'a popolazziona soje condinuave a scennere: jndr'à 'u 1377 sonne attestate a 'na vendine de crestiane e cchiù ca 'nu cendre javetate pareve 'nu casale rurale. 'U toponime d'u paese jndr'à stu tiembe ha state cangiate da *Hercle* a *Herchie*.

'U repopolamende d'u borghe accumenzò jndr'à 'u XVI sechele cu l'arrive de albanise ca fuscevane da le turche, ma sulamende apprisse a 'u Seiciende 'u numere de le crestiane accumenzò a 'nghianà assaije probbie.

Passò cumme feude da le Montefuscoli, ca recostruirene 'u cendre apprisse le 'ngursiune sarracine, a le Mairo, a le Bonifacio, a le Albrizzi e a le Laviano ca jndr'à 'u XVIII sechele facerene costruì 'u palazze ducale.

Jndr'à 'u 1754 'a popolazzione cundave 'nu picche de mene de mille crestiane, de le quale 233 s'acchiavane sus a tutte 'u territorie rurale (*forese*). Osce a die 'a popolazzione jè cchiù o mene de 9.000 crestiane.

### Simbole

Descrizione araldeche d'u stemme:  

## Monuminde e luéche de inderesse

* Grotte d'u Presbitere o d'u Padreterne (monumende messapeche) strutture megalitiche de origgene messapeche
* Contrade Specchie Carcarone addò ha state acchiate materiale d'u neoliteche e romane
* Grotte de l'Annunziate ccrejate probbabbilmende da le monace Basigliane, addò stonne tracce de affresche bizzandine
* Chiesere Madre, dedicate a 'a Natività d'a Vergine Marije, avenìe 'nzippate cchiù o mene quanne avere spicciate 'u XVIII sechele, 'a prime a essere 'nzippate
* Sanduarije de Sanda Lucie funnate da le fedele d'a sande, ospite jndr'à 'u piane sotte terre 'na fonde addò se bse 'nu mite sus a de le monace ca ste purtavane 'u cuèrpe d'a sande a Siracuse
* Chiesere de San Necole, affianghe 'a Chiesere Madre
* Chiesere d'u Sandissime Salvatore, 'nzippate atturne 'a metà de le anne settande d'u Noveciende
* Culonne de Sanda Irene e de Sanda Lucie (XVIII sechele)
* Monumende d'u Calvarie
* Palazze Ducale de Erchie de le Laviano, 'nzippate jndr'à seconda metà d'u Setteciende
* Monumede a le Cadute
* Reste d'u Convende de le Frate minore d'u 1430, arcate e culonne monumendale ca se iacchiane jndr'à vie G. Grassi

## Suggettate
### Evoluzione demografeche

### Etnie e minoranze furastire
A 'u 31 decemmre 2014 jndr'à 'u territorie comunale se reggistrave 'a presenze de 44 furastire regolare (14 maschele e 30 femmene) ca sò cchiù o mene 'u 0,5% d'a popolazzione totale residende.

### Releggione
'A releggione cchiù diffuse a Erchie jè 'u cattolicesime. 'A comunitate releggiose jè suddivise jndr'à ttre parrocchie: Natività de Marije Vergine (presse 'a Chiesere Madre), Sanduarije de Sanda Lucie e 'u Sandissime Salvatore.

### Tradeziune e folclore
* Feste de San Geseppe (19 marze): jndr'à 'u sciurne de San Geseppe avenene allestite, atturne 'a chiazze e lunghe le strade ca portane a 'u Sanduarije de Sanda Lucie, addò se iacchie 'a statue d'u Sande, tavule apparecchiate cu piatte locale (cumme le famose Tavule de San Geseppe). Sta cose avène indicate cu 'u nome dialettale de "*Mattra*" (jndr'à 'u dialette locale, ca indiche 'na casce de legne de forme rettangolare addò se 'mbastave 'a farine pe preparà 'u pane fatte jndr'à case: jndr'à feste addevende 'u simbole de prosperità e abbunnanze. 'Mbrà le andiche 'u pranze avenève offerte, pe devozione a 'u Sande, da le nobbile e da le benestande d'u paese a le cchiù puveridde; angore osce a die le erchiolane mandenene vive sta tradizione, facenne arrete, ogne anne, quidde ca facevane le andiche. Jndr'à  *Mattra*, 'u piatte fondamendale ere 'a "*Tria*" (paste tipe le tagliatelle); ma sus a 'u banghe stavane pure 'u pesce affrezzelate, le cavulefiure, le lambasciune e 'u baccalà. Invece de le doce, ca a l'epoche custavane assaije probbie, avenéve servite 'a paste cu 'u miele e pe spiccià 'a frutta secche (noce, amennule, noccioline).
* Feste de Sanda Irene : 'u 5 sciugne de ogne anne, da 'u XVIII sechele, avène festeggiate a Erchie, Sanda Irene, sanda patrone d'u pajesere. 'A leggende dice ca jndr'à 'u 1897, a le 3 d'u pomerigge, arrevò sus a Orie 'nu ciclone forte assaije ca, a parte ca avere scuasciate quase tutte 'u pajesere, facìe cchiù o mene 70 muèrte e 400 ferite. A quedda stessa ore, 'nu condadine de Erchie mendre ca ste sceve jndr'à cambagna soje, 'ndrucò 'u ciele ca se ste faceve brutte brutte e ca 'u fortunale se ste avvicinave sembre cchiù pericolosamende a Erchie. De colpe 'u condadine 'ndrucò jndr'à 'u ciele Sanda Irene ca, cercunnate da nuvole, cu le vrazze apirte fermave 'a tembeste cumme jndr'à 'n'avvrazze, recacciannele lundane da Erchie e accussì salvò 'u pajesere da 'nu disastre secure secure.

## Economije
Erchie ha sembre state 'nu cendre agricole e tabbacchiere. 'Mbortande assaije, cumme jndr'à tutte 'u Salende, 'a produzione de uegghie de alìe e diverse qualitate de vine 'mbrà le quale 'u Primitive de Mandurie, 'u Negramare e 'u Malvasia.

## 'Nfrastrutture e trasporte
'U comune avène servite da 'a strade provingiale 63 (SP 63) pe Torre Sanda Susanne eppure da le strade provingiale 61 (SP 61) verse Orie e 64 (SP 64) verse 'u tratte Mandurie - San Pangrazie Salendine d'a Strade Statale 7 ter Salendine.

'A stazione d'a ferrovie de Erchie - Torre Sanda Susanne, ca se iacchie lunghe 'a linèe Martina Franghe - Lecce servite da le Ferrovie d'u Sud-Est, se iacchie a 3&nbsp;km a sud d'u javetate.

## Amministrazzione
Aqquà sotte se iacche 'na tabbelle relative a le amministrazziune ca onne cangiate jndr'à stu comune:

### Gemellagge
* 

## Sport
A Erchie stonne 'nu sacche de suggettate sportive ca partecipane jndr'à le cambionate provingiale e reggionale; stonne quattre associaziune de ballone e une de pallavvole.

 
* 'A *A.S.D. Pallavolo Erchie 95*: suggettate de pallavvole ca scioche jndr'à 'u cambionate provingiale e reggionale.
* 'A *Gioventù Erchie*: suggettate de ballone ca scioche jndr'à 'u cambionate reggionale jndr'à le categorije *Allievi* e *Giovanissimi*.
* 'A *A.C. Real Erchie*: suggetate de ballone ca scioche jndr'ò le cambioante provingiale.
* 'A *A.C. Margheriti Erchie*: suggettate de ballone ca scioche jndr'à 'u cambionate provingiale.
* 'A *Leonessa Erchie*: suggettate de ballone ca scioche jndr'à 'u cambionate de Prime Categorije (pugghiese) jndr'à 'u Girone C.

## Note


## 'Ndruche pure
* Strade provingiale d'a Provinge de Brinnese
* Dialette brinnesine

## Otre pruggette

## Collegaminde fore a Uicchipèdie
* 
* 
* 
* 
* 
*